花石長枕歌荅章居士贈
作者：皎然
朝代：唐

paragraphs: 楚山有石郢人琢，琢成長枕知是玉。
全疑冰片坐恐銷，間發花藂驚不足。
贈予比之金琅玕，瓊花爛熳浮席端。
吾師道吾不執寶，今日感君因執看。
試叩鏗然應清律，纖塵不留蠅敢拂。
萬物皆因造化資，如何獨負清貞質。
南山有雲鵠在空，長松爲我生涼風。
高友朗詠樂其中，行住四儀皆道意。
不學小乘一曲士，唯將此物安座隅，取次閑眠有禪味。